[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.5.2008

KOM(2008) 237 endelig

RAPPORT FRA KOMMISSIONEN

ÅRSRAPPORT 2007 OM FORBINDELSERNE MELLEM EUROPA-KOMMISSIONEN OG DE NATIONALE PARLAMENTER

RAPPORT FRA KOMMISSIONEN

ÅRSRAPPORT 2007OM FORBINDELSERNE MELLEM EUROPA-KOMMISSIONEN OG DE NATIONALE PARLAMENTER

1. INDLEDNING

I 2007 kunne man konstatere en meget betydelig udvikling i Kommissionens nye strategi for en styrkelse af forbindelserne med de nationale parlamenter: som led i denne strategi aflægger Kommissionens formand og de andre medlemmer af kollegiet f.eks. regelmæssigt besøg i de nationale parlamenter (i 2007 over 120), og de er desuden siden september 2006 blevet hørt om alle meddelelser og forslag fra Kommissionen, både lovgivningsinitiativer og andre anliggender. Pr. 31. december 2007 havde Kommissionen modtaget 168 udtalelser fra de nationale parlamenter. Det forløbne år har på begge fronter været yderst givtigt, og forbindelserne med de nationale parlamenter er blevet uddybet på en meget positiv måde.

Undertegnelsen af Lissabontraktaten er desuden et vældigt skridt i retning af større inddragelse af de nationale parlamenter i forberedelserne til EU-lovgivning. Spørgsmålet om de nationale parlamenters rolle har således stået i centrum for forsøget på at løse det institutionelle spørgsmål. Når den nye traktat træder i kraft, får de nationale parlamenter ret til at udtale sig om anvendelsen af subsidiaritetsprincippet i forbindelse med alle Kommissionens lovgivningsinitiativer og kan afkræve Kommissionen yderligere forklaringer (det gule kort) og endog en specifik afstemning med kvalificeret flertal i Europa-Parlamentet og Rådet (det orange kort).

De nationale parlamenter skal dog først udtale sig om ratifikationen af Lissabontraktaten, som betyder, at deres rolle i europæiske anliggender styrkes betydeligt. I 26 medlemsstater ud af 27 sker ratifikationen i parlamenterne.

2. STATUS OVER UDTALELSERNE FRA MEDLEMSSTATERNES PARLAMENTER

Af de 40 kamre, som opfordres til at deltage i den politiske dialog (14 medlemsstater har et etkammersystem og 13 et tokammersystem), har et meget stort antal af dem reageret med en udtalelse.

2.1. De nationale parlamenters reaktion

168 udtalelser

De nationale parlamenter engagerer sig fortsat aktivt i den politiske dialog, som blev lanceret i 2006. Pr. 31. december 2007 havde Kommissionen modtaget 168 udtalelser fra 27 kamre i parlamenterne i 19 medlemsstater med berøring til 82 tekster fra Kommissionen (jf. listen i bilaget).

Der blev afgivet 35 udtalelser i forbindelse med to koordinerede undersøgelser af subsidiaritetsspørgsmål, som Konferencen for Organer med Ansvar for EF-anliggender foretog i slutningen af 2006. Nogle kamre (i alt 19) gjorde Kommissionen bekendt med deres holdning til forslaget vedrørende prøvelsesret og gældende regler i ægteskabssager, medens 16 udtalelser vedrørte forslaget om den endelige gennemførelse af det indre marked for posttjenester.

Det skal nævnes, at COSAC i 2007 kun foretog en enkelt undersøgelse af denne type. Den gjaldt Rådets rammeafgørelse af 6. november 2007 om bekæmpelse af terrorisme[1].

Interesse for mange af Kommissionens forslag

De resterende 133 udtalelser vedrørte forskellige dokumenter fra Kommissionen. Om flere forslag blev der afgivet mindst tre udtalelser, såsom om forslagene om et europæisk teknologisk institut, den fælles markedsordning for vin, jordbundsbeskyttelse, sanktioner mod arbejdsgivere, som beskæftiger ulovlig arbejdskraft fra tredjelande, grønbøgerne om tobak, om modernisering af arbejdsmarkedet, om diplomatisk og konsulær beskyttelse, om aktindsigt hos EU-institutionerne, om forskningspolitikken og det fremtidige europæiske asylsystem, meddelelsen om en europæisk politik for havene og oceanerne og den årlige politikstrategi for 2008.

Det skal bemærkes, at de nationale parlamenter ligeledes har udvist en specifik interesse for den årlige politikstrategi for 2008. Fem kamre har således reageret med udtalelser som led i den politiske dialog med Kommissionen. Dialogen har dog også taget andre former, f.eks. høringer på initiativ af parlamenter, også med deltagelse af medlemmer af Kommissionen, og debat i COSAC.

Meget aktive parlamenter

Visse andetkamre har været meget aktive, f.eks. det franske Senat, det tyske Bundesrat, det britiske Overhus og det tjekkiske Senat, som alene tegner sig for i alt 92 udtalelser. Den svenske Rigsdag og Folketinget gav også deres besyv med til flere høringsdokumenter, medens det portugisiske parlament afgav en række positive udtalelser om nærhedsprincippet. Disse 7 kamre afgav tilsammen 138 udtalelser.

Kommissionens svar

Kommissionen svarede på 109 af disse udtalelser. Flere udtalelser (i alt 41) fra de nationale parlamenter var positive og krævede ikke noget svar bortset fra en kvittering for modtagelsen. Kommissionen svarer på det pågældende kammers sprog. Svaret sendes til Europa-Parlamentet og Rådet til orientering.

Replik fra visse parlamenter

Det franske Senat fandt det hensigtsmæssigt ved tre lejligheder at reagere på Kommissionens svar på forslag om forbud mod udnyttelse af hunde- og katteskind, om sikkerheden ved motorvejsinfrastruktur og om sanktioner med arbejdsgivere, som beskæftiger ulovlig arbejdskraft fra tredjelande. Det britiske Overhus reagerede to gange på forslaget vedrørende det europæiske teknologiske institut. Det franske Senat og det tyske Bundesrat vendte i 2007 også tilbage til deres første bemærkninger i 2006 til forslaget om jordbundsbeskyttelse.

2.2. En proces i udvikling

Et udvidet deltagertal

Når man ser bort fra undersøgelser, som koordineres af COSAC, hidrørte udtalelserne indledningsvis hovedsagelig fra meget aktive andetkamre, men det skal nu bemærkes, at den svenske Rigsdag og Folketinget har besluttet at afgive udtalelser allerede, når dokumenterne befinder sig på høringsstadiet.

Generelle politiske betragtninger

COSAC's undersøgelser begrænser sig specifikt til nærhedsprincippet som sådant, men det skal bemærkes, at de nationale parlamenters udtalelser i almindelighed også har været forbundet med politiske overvejelser over indholdet af Kommissionens forslag. Visse kamre som f.eks. det franske Senat, det nederlandske parlament eller det portugisiske parlament har koncentreret sig om subsidiaritets- og proportionalitetsspørgsmål. Sidstnævnte har dog også afgivet en generel udtalelse om Kommissionens meddelelse om sine resultater i 2006 bl.a. vedrørende Lissabonstrategien, enhedsmarkedet, social solidaritet og energi.

En mere effektiv mellemparlamentarisk EU-informationsudveksling (IPEX)

IPEX-databasen fungerer efterhånden mere effektivt og holder Kommissionen bedre orienteret om det mellemparlamentariske samarbejde og især om udtalelser fra de nationale parlamenter, som den ikke får tilsendt. Det er planen i 2008 at udvide samarbejdet med IPEX.

2.3. Følgevirkninger for politikudformningen

Den umiddelbare konsekvens af de nationale parlamenters udtalelser er, at Kommissionen giver et svar og en forklaring. Det giver en ny åbenhed, som Kommissionen ønsker at fremme for at bidrage til politikudformningen og –udviklingen i Kommissionen.

De nationale parlamenter deltager ifølge traktaten og egne forfatningsregler og –sædvane ikke i beslutningsprocessen på europæisk plan. De kan dog inden for den politiske dialog, som Kommissionen lancerede i september 2006, yde et nyttigt bidrag til en forbedring af udformningen af EU-politik.

De nationale parlamenter har således hyppigt reageret på Kommissionens høringsdokumenter. Kommissionen tager hensyn hertil ved udarbejdelsen af forslag i kølvandet af høringsdokumenter.

EU-institutionerne har desuden ved flere lejligheder ved behandlingen af lovgivningsforslag fra Kommissionen givet udtryk for de samme bekymringer som de nationale parlamenter. Det gælder f.eks. i sager som den endelige gennemførelse af det indre marked for posttjenester, forslagene vedrørende jordbundsbeskyttelse, sikkerheden ved motorvejsinfrastruktur og det europæiske teknologiske institut.

Endelig skal det noteres, at Kommissionen har kunnet tilslutte sig forslaget fra det franske Senat om at ændre titlen på forslaget om beskyttelse af fodgængere og andre bløde trafikanter. Europa-Parlamentet og Rådet vil blive underrettet herom.

Det hænder også, at det vil være en god idé at supplere en tekst for bedre at præcisere Kommissionens hensigt. Under debatten i Rådet blev betragtningerne i forslaget vedrørende frugt og grøntsager, KOM(2007) 17, ændret og suppleret for at gøre begrundelsen vedrørende subsidiaritet og proportionalitet klarere.

3. KOMMISSIONSMEDLEMMERS ARBEJDSBESØG OG ANDRE KONTAKTER MED DE NATIONALE PARLAMENTER I 2007

Besøg i de nationale parlamenter

Som led i den nye strategi for forbindelserne mellem Kommissionen og de nationale parlamenter[2] er der fastlagt tre hovedområder, som skal danne grundlaget for Kommissionens indsats: gensidig hjælp og en vedvarende og åben dialog, konkret samarbejde og gennem bedre kontakt med de folkevalgte en større inddragelse af befolkningen. Et vigtigt eksempel i denne sammenhæng er kommissionsmedlemmers regelmæssige arbejdsbesøg i de nationale parlamenter. Kommissionens formand og næstformanden med ansvar for forbindelserne mellem institutionerne har sat sig for at aflægge besøg i alle de nationale parlamenter i løbet af deres embedsperiode. Det er et nyt fænomen, som klart viser, at Kommissionen nu finder det vigtigt i højere grad at konsultere de nationale parlamenter og redegøre mere indgående for de politiske tiltag.

Formand José Manuel Barroso aflagde således besøg i parlamentet i Litauen, Portugal, Malta, Rumænien og Estland i 2007. Han deltog desuden i COSAC-mødet i Estoril den 15. oktober 2007 og mødet mellem formændene for EU-medlemsstaternes udenrigsudvalg.

Næstformand Margot Wallström aflagde i 2007 besøg i det italienske og nederlandske parlament og i det britiske Over- og Underhus. Hun mødtes to gange med en delegation for den svenske Rigsdag i Bruxelles og deltog den 12. februar 2007 i Berlin i mødet mellem formændene for COSAC-delegationerne og i COSAC den 15. maj 2007.

Det skal også nævnes, at Kommissionens medlemmer tegnede sig for mere end 120 besøg i eller kontakter med medlemsstaternes parlamenter.

Deltagelse i mellemparlamentariske møder

Kommissionen har imødekommet mange anmodninger om deltagelse i de møder med nationale parlamenter, som Europa-Parlamentet - også i samarbejde med formandskabets nationale parlament - tilrettelægger på udvalgs- eller ad hoc-niveau.

Her skal bl.a. nævnes formand José Manuel Barrosos deltagelse i mellemparlamentariske fora om EU's fremtid den 12. juni 2007 og den 4. december 2007 og om Lissabonstrategien den 6. februar 2007. Næstformand Günter Verheugen stod for det indledende indlæg på dette forum den 5. februar 2007. Joaquín Almunia deltog på sin side i det mellemparlamentariske forum den 28. februar 2007 om eurozonen. M. László Kovács deltog i konferencen for parlamentsformænd i EU den 26. maj 2007 i Bratislava.

Nyhedsbreve

Kommissionens Generalsekretariat udsendte tre nyhedsbreve internt i Kommissionen og til Europa-Parlamentet og de nationale parlamenter.

Ny form for kommunikation om EU

Den politiske dialog mellem Kommissionen og de nationale parlamenter har foranlediget en stærkt voksende informationsudveksling. Efter en anmodning fra Europa-Parlamentet i forbindelse med 2007-budgettet har Kommissionen desuden givet sig i kast med udvikling af pilotinformationsnetværk. Det drejer som om en platform for udveksling og samspil mellem medlemmer af Europa-Parlamentet og de nationale parlamenter til at tilskynde til en struktureret debat omkring forskellige emner. Der er således tale om at udbrede viden om Den Europæiske Union og fremme nye idéer og politikker. Platformen indeholder links til EUROPA-netstedet og til IPEX-netstedet.

De faste repræsentanter

Kommissionen har deltaget i 12 møder mellem de nationale parlamenteres faste repræsentanter i Bruxelles.

4. KONKLUSIONER

Siden begyndelsen af 2005 har der ligget en klar og koncis køreplan til grund for forbindelserne mellem Kommissionen og de nationale parlamenter. Kommissionen har på basis af de fra begyndelsen opstillede hovedmål kunnet etablere et solidt arbejdsforhold til de nationale parlamenter og siden en dialog med sigte på at forbedre politikudformningen.

I 2008 vil forbindelserne mellem Kommissionen og de nationale parlamenter blive uddybet yderligere, naturligvis under fuld hensyntagen til EU-institutionernes beføjelser.

Det vil specielt være vigtigt at udvide den politiske dialog med de nationale parlamenter og træffe forberedelser til Lissabontraktatens ikrafttræden. Kommissionen agter at bevare den aktuelle ordning for dialog med de nationale parlamenter og at styrke den ved at give offentligheden indblik i Kommissionens svar på parlamenternes udtalelse og ved at tilpasse ordningen for fremsendelse af dokumenter og modtagelse af udtalelser. Sideløbende hermed vil den tage de nødvendige skridt til at få Lissabontraktatens bestemmelser på plads.

BILAG

UDTALELSER FRA DE NATIONALE PARLAMENTER

7. januar 2008

2 | DE Bundesrat | 21 | 21 | - | - | 15 |

3 | UK House of Lords | 18 | 17 | 1 | - | 14 |

4 | SE Riksdagen | 17 | 16 | 1 | - | 9 |

5 | PT Assembleia da República | 19 | - | - | 13 | - |

6 | DK Folketinget | 12 | 7 | 2 | 3 | 8 |

7 | CZ Sénát | 11 | 10 | - | 1 | 6 |

8 | NL Eerste Kamer / Tweede Kamer | 3 | 3 | - | - | 3 | Begge kamre* |

9 | DE Bundestag | 3 | 2 | 1 | 3 |

10 | LT Seimas | 3 | 1 | 1 | 1 | 2 |

11 | FR Assemblée nationale | 2 | 1 | - | 1 | 1 |

12 | BE Sénat/Senaat | 2 | 2 | - | - | 2 |

13 | UK House of Commons | 2 | 1 | - | 1 | 2 |

14 | HU Országgyűlés | 2 | - | - | 2 | - |

15 | LUX Chambre des députés | 2 | 1 | 1 | - | 2 |

16 | EE Riigikogu | 2 | - | - | 2 | - |

17 | CZ Poslanecká sněmova | 1 | 1 | - | - | 1 |

18 | IT Camera dei Deputati | 1 | - | - | 1 | - |

19 | BE Chambre des Représentants / Kamer van Volksvertegenwoordigers | 1 | 1 | - | - | 1 |

20 | PL Sejm | 1 | - | - | 1 | - |

21 | PL Senat | 1 | - | - | 1 | - |

22 | FI Eduskunta | 1 | - | - | 1 | - |

23 | IE Oireachtas | 1 | 1 | - | - | 1 | Begge kamre* |

24 | SI Državni zbor | 1 | - | - | 1 | - |

25 | SK Národná rada | 1 | - | - | 1 | - |

I alt: | 168 | 112 | 15 | 41 | 94 |

* Udtalelserne fra det nederlandske og irske parlament sendes på begge kamres vegne.

** Delegering af beføjelser: Kommissionen har delegeret beføjelse til næstformanden med ansvar for de institutionelle forbindelser til at svare på Kommissionens vegne på udtalelser fra de nationale parlamenter efter forudgående samtykke fra de berørte tjenestegrene og kabinetter.

*** Hvis udtalelsen er positiv, sender Kommissionen blot en kvittering for modtagelsen. I andre tilfælde sender den et svar til de pågældende kamre enten ved delegation af beføjelser til næstformanden med ansvar for de institutionelle forbindelser eller i en forenklet. form.

[1] De nationale parlamenters udtalelser nåede ikke Kommissionen inden udgangen af 2007.

[2] "Ti konkrete mål", som Margot Wallström præsenterede for kollegiet den 9. februar 2005.